กระทรวงพาณิชย์ น้อมรำลึกในพระมหากรุณาธิคุณในหลวงรัชกาลที่ เนื่องในวันคล้ายวันพระบรมราชสมภพ 5 ธันวาคม 2564
นายสินิตย์ เลิศไกร รัฐมนตรีช่วยว่าการกระทรวงพาณิชย์ กล่าวว่า กว่า 70 ปี ที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงครองสิริราชสมบัติ พระองค์ได้ทรงงานและบำเพ็ญพระราชกรณียกิจนานัปการ อันประโยชน์สุขแห่งปวงพสกนิกรชาวไทย โดยทรงสนพระทัยและมีพระปรีชาสามารถในเชิงศิลปวิทยาการหลากหลายแขนง อันได้ทรงสร้างสรรค์ผลงานที่เป็นทรัพย์สินทางปัญญามากกว่า 90 ผลงาน ทั้งทรัพย์สินทางปัญญาประเภทสิทธิบัตร เช่น ฝนหลวงและกังหันน้ำชัยพัฒนา เป็นต้น  เครื่องหมายการค้า  อาทิ  โกลเด้นเพลสและดอยคำ เป็นต้น รวมทั้งผลงานลิขสิทธิ์ทั้งด้านดนตรีกรรมเพลงพระราชนิพนธ์กว่า 40 เพลง วรรณกรรม ศิลปกรรม ภาพวาดและภาพถ่ายฝีพระหัตถ์ เป็นต้น อันก่อให้เกิดประโยชน์อย่างอเนกอนันต์แก่ประเทศชาติ ทั้งยังได้พระราชทานหลักปรัชญาของเศรษฐกิจพอเพียง เพื่อเป็นแนวทางให้อาณาประชาราษฎร์ได้ดำเนินชีวิต โดยใช้ความรู้และสติปัญญาเป็นภูมิคุ้มกันและเป็นหลักนำทางในการขับเคลื่อนและพัฒนาประเทศอย่างยั่งยืนแท้จริง เนื่องในวันคล้ายวันพระบรมราชสมภพ 5 ธันวาคม 2564 กระทรวงพาณิชย์ ร่วมน้อมรำลึก ในพระมหากรุณาธิคุณพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ด้วยการเผยแพร่ภาพยนตร์การ์ตูนแอนิเมชัน “ฟ้าทอฝัน The Inspiring King” ชุดที่ 1 - 3 โดยรับชมผ่านช่องทางออนไลน์ยูทูบ(YouTube) “กรมทรัพย์สินทางปัญญา” ที่เล่าเรื่องราวของการน้อมนำแนวคิดในพระปรีชาสามารถ ด้วยพระราชปณิธานอันแรงกล้าและพระอัจฉริยภาพอันล้ำเลิศด้านทรัพย์สินทางปัญญาของพระองค์ท่านอันประโยชน์ให้เกิดการพัฒนาคุณภาพชีวิตของพสกนิกรให้สามารถ  พึ่งพาตนเองและดำรงชีวิตได้อย่างมีความสุข สร้างขวัญกำลังใจและสร้างแรงบันดาลใจให้แก่พสกนิกรอย่างยั่งยืนสืบไป